După ce a demisionat din conducerea PSD în urma condamnării la un an cu suspendare în dosarul fraudării referendumului, Liviu Dragnea își pregătește revenirea în fruntea social-democraților. „Pentru o perioadă tranzitorie”, spune el, până la organizarea Congresului care să legitimeze noua echipă de conducere. „PSD se află într-o situație specială, când se pot adopta măsuri speciale, pe perioade tranzitorii. Dacă se întâmplă să cer încrederea colegilor mei, va fi pe o perioadă tranzitorie, până la organizarea congresului”, a declarat Dragnea, comentând că „PSD trebuie să-și vină în fire”.